**Aron Kiviharju** (s. 25. tammikuuta 2006 Esbjerg, Tanska) on suomalainen jääkiekkopuolustaja, joka edustaa SM-liigajoukkue HIFK:ta. Häntä on yleisesti pidetty yhtenä ikäluokkansa lupaavimmista pelaajista ja Kiviharjusta on parhaimmillaan odotettu jopa ykkösvarausta NHL:n varaustilaisuudessa 2024.

Ura
---

### Seuraura

Kiviharju syntyi Tanskan Esbjergissä, kun hänen isänsä Jani pelasi tuolloin pelaajauransa viimeistä kautta EfB Ishockeyn joukkueessa. Aron kuitenkin kasvoi Raisiossa ja hän aloitti luistelukoulun vain kolmevuotiaana. Kiviharju on Turun Palloseuran kasvatti. Kaudella 2019–2020 hän voitti vain 13-vuotiaana C-nuorten SM-karsintojen puolustajien piste- ja syöttöpörssin tehoilla 13+28=41. Kiviharju oli myös TPS:n paras syöttäjä. C-nuorten SM-sarjassa hän voitti joukkueen sisäisen piste- ja syöttöpörssin tehoilla 3+16=19. Kiviharju palkittiin kauden päätteeksi sarjan parhaana puolustajana Ilpo Koskela -palkinnolla, vuoden tulokkaana Timo Jutila -palkinnolla sekä valittiin ensimmäiseen tähdistökentälliseen.

Kaudella 2020–2021 Kiviharju pelasi vain neljä ottelua TPS:n U18-joukkueessa polvivamman vuoksi. Kaudella 2021–2022 hän vakiinnutti paikkansa TPS:n U20-joukkueessa vain 15-vuotiaana. Kiviharju toimi kauden aikana myös joukkueen varakapteenina. Hän oli TPS:n tehokkain puolustaja ja kolmanneksi paras pistemies tehoilla 7+23=30. Kiviharjusta tuli U20 SM-sarjan (aik. A-nuorten SM-liiga) kaikkien aikojen toiseksi tehokkain U16-ikäinen pelaaja Patrik Laineen (26+11=37 kaudella 2013–2014) jälkeen. Hän jakoi myös TPS:n sisäisen tehotilaston voiton Aatu Aarnion kanssa lukemalla +15.

Dubuque Fighting Saints varasi Kiviharjun 147. pelaajana USHL Futures Draftissa 2022. Hän jatkoi kaudella 2022–2023 kuitenkin vuoden mittaisella SM-liigasopimuksella TPS:ssä. Kiviharju teki miesten pääsarjadebyyttinsä vain 16-vuotiaana Mestarien liigan toisella kierroksella 4. syyskuuta 2022 sveitsiläistä EV Zugia vastaan. Hänet merkittiin TPS:n seitsemänneksi puolustajaksi. Kiviharju sai ottelussa jääaikaa 13.47 minuuttia. Hän keräsi TPS:n 0–4-tappioon päättyneessä ottelussa teholukeman –2. SM-liigadebyyttinsä Kiviharju teki runkosarjan avauskierroksella 13. syyskuuta 2022 vieraissa Tapparaa vastaan. Hänet merkittiin TPS:n seitsemänneksi puolustajaksi. Kiviharju sai ottelussa jääaikaa 12.30 minuuttia. Hän pelasi SM-liigassa kauden aikana 21 runkosarjaottelua tehden kolme syöttöpistettä. CHL:ssä Kiviharju pelasi neljä ottelua ilman tehopisteitä. Hän pelasi osan kaudestaan myös TPS:n U20-joukkueessa. Kiviharju oli U20 SM-sarjan pudotuspeleissä joukkueen paras syöttäjä viidellä syöttöpisteellään ja hän jakoi sisäisen tehotilaston voiton Viljami Marjalan kanssa lukemalla +5. Kiviharju voitti kauden päätteeksi U20 SM-pronssia.

Ennen kauden 2023–2024 alkua Kiviharju teki kaksivuotisen sopimuksen HIFK:n kanssa. Samana kesänä myös OHL-joukkue Kitchener Rangers varasi hänet 85. pelaajana Canadian Hockey Leaguen varaustilaisuudessa. Hän teki liigauransa avausmaalin 29. syyskuuta 2023 vieraissa Tampereen Ilvestä vastaan. Sami Karjalainen valitsi Kiviharjun ottelun Alumnien tähtien kolmostähdeksi. Lokakuun alussa Kiviharju loukkaantui harjoituksissa ja joutui sivuun arviolta neljäksi kuukaudeksi.

### Maajoukkueura

Kiviharju pelasi alle 18-vuotiaiden MM-kilpailuissa vuosina 2022 ja 2023, joista ensimmäinen turnaus päättyi pronssiin. Vuoden 2022 turnauksessa hänestä tuli kaikkien aikojen ensimmäinen Suomen alle 18-vuotiaiden MM-joukkueeseen valittu U16-ikäinen puolustaja. Vastaavasti ennen alle 18-vuotiaiden MM-kilpailuja pelattuihin alle 18-vuotiaiden EM-kilpailuihin Suomen joukkueeseen kaksi vuotta pääikäluokkaa nuorempana on valittu kolme pelaajaa: Jari Munck ja Mika Saarinen vuonna 1978 sekä Esa Keskinen 1981. Kiviharju voitti kuudella syöttöpisteellään Suomen sisäisen syöttöpörssin. Valmentajat valitsivat hänet joukkueensa turnauksen yhdeksi kolmesta parhaasta pelaajasta. Vuoden 2023 turnauksessa Kiviharju toimi Suomen varakapteenina. Hän oli seitsemällä syöttöpisteellään Suomen paras syöttäjä ja toiseksi paras pistemies Kasper Halttusen jälkeen. Kiviharju voitti myös joukkueen sisäisen tehotilaston lukemalla +6. Valmentajat valitsivat hänet Suomen turnauksen yhdeksi kolmesta parhaasta pelaajasta. Kiviharju valittiin myös Norjaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Kiviharju putosi viimeisten joukossa Suomen alle 20-vuotiaiden MM-leiriryhmästä vuoden 2023 turnaukseen.

Kiviharju pelasi myös alle 18-vuotiaiden Hlinka Gretzky Cupissa vuonna 2022, jolloin hän voitti pronssia. Kiviharju voitti pelipaikastaan huolimatta Suomen sisäisen piste- ja syöttöpörssin tehoilla 1+5=6. Hänestä tuli myös turnauksen historian kaikkien aikojen eniten tehopisteitä tehnyt alle 17-vuotias puolustaja, kun ennätyksen edellinen haltija, Venäjän Mihail Guljajev teki viisi tehopistettä edellisen vuoden turnauksessa.

Kiviharju valittiin Pohjola-leirin tähdistökentälliseen vuonna 2022. Yhteensä hän on pelannut kymmenen nuorten ja 30 poikien maaottelua. Kiviharju on toiminut myös Suomen alle 16-vuotiaiden maajoukkueen kapteenina.

Muuta
-----

Kiviharjun isä Jani pelasi omalla urallaan hyökkääjänä pudotuspelit mukaan lukien yhteensä 426 SM-liigaottelua Turun Palloseurassa, jossa hän voitti myös kolme Suomenmestaruutta. Jani loi pääsarjauraa myös Ranskassa ja Tanskassa. Hän toimi myöhemmin valmentajana TPS:n organisaatiossa ja Kiviharju toimii nykyään NHL-seura Arizona Coyotesin kykyjenetsijänä. Aron Kiviharjun serkku Joona Korhonen pelaa hyökkääjänä Mestis-joukkue Jokereissa.

Kiviharju on maininnut esikuvikseen Cale Makarin, Victor Hedmanin ja Adam Foxin. Entisistä pelaajista hän on maininnut esikuvakseen Petteri Nummelinin, joka on Kiviharjun mukaan auttanut häntä myös kaukalon ulkopuolella.

Kiviharju on harrastanut myös frisbeegolfia, padelia ja golfia.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2021–2022 | TPS **(A)** | U20-SM | 35 | 7 | 23 | 30 | 8 | 6 | 1 | 3 | 4 | 0 | U18 | 6 | 0 | 6 | 6 | 0 |
| 2022–2023 | TPS | U20-SM | 22 | 2 | 18 | 20 | 8 | 7 | 1 | 4 | 5 | 2 | U18 | 5 | 0 | 7 | 7 | 0 |
|  | TPS | SM-liiga | 21 | 0 | 3 | 3 | 2 | – | – | – | – | – |
| 2023–2024 | HIFK | SM-liiga | 7 | 1 | 1 | 2 | 0 | – | – | – | – | – |
| 2 kautta | yhteensä | SM-liiga | 28 | 1 | 4 | 5 | 2 | – | – | – | – | – |

Lähteet
-------

* Aron Kiviharju The Internet Hockey Databasessa (englanniksi)
* Aron Kiviharju Eurohockey-sivustolla (englanniksi)
* Aron Kiviharju *Elite Prospects*. Everysport Media Group AB.  (englanniksi)

### Viitteet

1. 1 2  Aron Kiviharju teki kiekkohistoriaa *hc.tps.fi*.  12.4.2022. HC TPS Turku Oy. Viitattu 4.9.2022.
2. 1 2 3 4 5 6 7 8  Aron Kiviharju *Elite Prospects*. Everysport Media Group AB.  (englanniksi)
3. ↑  Kunnari, Timo: Huippuasiantuntija lataa todella kovan arvion Suomen tähdestä: "Jos hän ei ole ykkösvaraus" *iltalehti.fi*.  10.8.2022. Alma Media Suomi Oy. Viitattu 4.9.2022.
4. 1 2 3 4 5  Kunnari, Timo: TPS:n 16-vuotias huippulupaus Aron Kiviharju tekee historiaa MM-kisoissa *iltalehti.fi*.  14.4.2022. Alma Media Suomi Oy. Viitattu 4.9.2022.
5. ↑  Urheilijan polulla – Puropelto *urheiluakatemia.fi*.  27.7.2022. Turun Seudun Urheiluakatemia. Viitattu 4.9.2022.
6. ↑  Elite Prospects - U16 SM-sarja Q Stats 2019-2020 *eliteprospects.com*. Everysport Media Group AB. Viitattu 4.9.2022. (englanniksi)
7. ↑  Elite Prospects - TPS U16 *eliteprospects.com*. Everysport Media Group AB. Viitattu 4.9.2022. (englanniksi)
8. ↑  Alanen, Lassi: Historiallista kautta pelaava Aron Kiviharju on suomalaisen jääkiekon seuraava superlupaus *fi.eprinkside.com*.  27.3.2022. Everysport Media Group AB. Viitattu 4.9.2022.
9. ↑  Elite Prospects - TPS U20 *eliteprospects.com*. Everysport Media Group AB. Viitattu 4.9.2022. (englanniksi)
10. ↑  Matches *championshockeyleague.com*.  4.9.2022. Champions Hockey League (CHL) AG. Viitattu 5.9.2022. (englanniksi)
11. ↑  Matches *championshockeyleague.com*.  4.9.2022. Champions Hockey League (CHL) AG. Viitattu 5.9.2022. (englanniksi)
12. ↑  Hellanto, Riku: 16-vuotias superlupaus debytoi SM-liigassa – kausi pyörähtää käyntiin huippuottelulla *MTVuutiset.fi*.  13.9.2022. Telia Company AB. Viitattu 14.9.2022.
13. ↑  Tappara - TPS, 13.9.2022 *liiga.fi*.  13.9.2022. Jääkiekon SM-liiga Oy. Viitattu 14.9.2022.
14. ↑  Tappara - TPS, 13.9.2022 *liiga.fi*.  13.9.2022. Jääkiekon SM-liiga Oy. Viitattu 14.9.2022.
15. ↑  Elite Prospects - TPS U20 *eliteprospects.com*. Everysport Media Group AB. Viitattu 29.4.2023. (englanniksi)
16. ↑  Löfman, Sini: Maalikooste: TPS:lle pronssia U20 SM-sarjassa *leijonat.fi*.  29.3.2023. Suomen Jääkiekkoliitto ry – Finlands Ishockeyförbund rf. Viitattu 29.4.2023.
17. ↑  HIFK:lle pelaajasopimuksia: Jori Lehterä Stadiin kahden vuoden diilillä *hifk.fi*.  5.6.2023. Oy HIFK Hockey AB. Viitattu 5.6.2023.
18. ↑  Ilves - HIFK, 29.9.2023 *liiga.fi*.  29.9.2023. Jääkiekon SM-liiga Oy. Viitattu 29.9.2023.
19. ↑  Knuuttila, Mikkoa: HIFK: Superlupaus Aron Kiviharju loukkaantui harjoituksissa *Ilta-Sanomat*.  4.10.2023. Viitattu 20.12.2023.
20. ↑  Elite Prospects - Finland U18 *eliteprospects.com*. Everysport Media Group AB. Viitattu 4.9.2022. (englanniksi)
21. ↑  Elite Prospects - Finland U18 *eliteprospects.com*. Everysport Media Group AB. Viitattu 29.4.2023. (englanniksi)
22. ↑  BEST PLAYER OF THE GAME SELECTED BY THE TEAM (pdf) *iihf.com*.  29.4.2023. IIHF. Viitattu 3.5.2023. (englanniksi)
23. ↑  Sippola, Joel: Kiviharjun ja Lassilan nimiä ei rekisteröity *yle.fi*.  26.12.2022. Yleisradio Oy. Viitattu 8.1.2023.
24. ↑  Elite Prospects - Finland U18 *eliteprospects.com*. Everysport Media Group AB. Viitattu 4.9.2022. (englanniksi)
25. ↑  Alanen, Lassi: Aron Kiviharju oli koko Hlinka Gretzky Cupin paras puolustaja ja on valmis ottamaan pelipaikan TPS:n Liiga-miehistöstä *fi.eprinkside.com*.  10.8.2022. Everysport Media Group AB. Viitattu 4.9.2022.
26. ↑  Jani Kiviharju *Elite Prospects*. Everysport Media Group AB.  (englanniksi)
27. ↑  Riihiluoma, Tauno: Tulevaisuuden tekijät sukuloivat Kristiinassa – serkusten tavoite on ammattilaisjäillä *ilkkapohjalainen.fi*.  19.7.2022. KRISTIINA:  I-Mediat Oy. Viitattu 4.9.2022.
28. ↑  Joona Korhonen *Elite Prospects*. Everysport Media Group AB.  (englanniksi)
29. ↑  Aron Kiviharju ihastuttaa *hc.tps.fi*.  9.8.2022. HC TPS Turku Oy. Viitattu 4.9.2022.

HIFK – SM-liiga
2 Martin (**A**) |
6 Sund |
10 Vesalainen |
11 Melart (**C**) |
13 Ikonen |
14 Manninen |
18 Tallberg |
21 Lehterä (**C**) |
24 Kaskimäki |
30 Taponen |
31 Koivistoinen (**A**) |
33 Kiviharju |
40 Lindbohm |
41 Pihlström |
43 Marleau |
44 Väänänen |
45 Åsten |
47 Komarov |
50 Eliáš |
51 Jääskä (**A**) |
55 Kotkansalo |
57 Motin |
63 Bourque |
73 Lehmus |
74 Nättinen |
78 J. Seppälä |
80 Hovinen |
81 Pakarinen (**A**) |
83 Luhanka |
85 N. Seppälä |
88 Rask |
90 Vinni  

Valmentajat Peltonen – Ojanen – Tilkanen – Lundell – Mali – Halttunen